NARIADENIA KOMISIE (ES) č. 1249/2004
zo 7. júla 2004
o určitých mimoriadnych opatreniach na podporu trhu v sektore vajec v Holandsku
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Rady (EHS) č. 2771/75 z 29. októbra 1975, ktorým sa ustanovuje spoločná organizácia trhov v sektore vajec (1), a najmä na jeho článok 14,
keďže:
(1)
Z dôvodu vypuknutia vtáčej chrípky v niektorých oblastiach výroby v Holandsku boli rozhodnutím Komisie 2003/153/ES z 3. marca 2003 o ochranných opatreniach v súvislosti so silným podozrením na výskyt vtáčej chrípky v Holandsku prijaté pre tento členský štát veterinárne a obchodné obmedzenia (2). V dôsledku toho bol v rámci Holandska dočasne zakázaný transport a obchodovanie s násadovými vajcami.
(2)
Obmedzenia voľného obehu násadových vajec, ktoré vyplynuli z uplatnenia veterinárnych opatrení, mohli v Holandsku vážne narušiť trh s násadovými vajcami. Holandské úrady prijali opatrenia na podporu trhu, ktoré možno uplatniť na nevyhnutné časové obdobie a výhradne na násadové vajcia. Na základe týchto opatrení bolo možné použiť násadové vajcia, ktoré už nemohli byť umiestnené do inkubátora, a využiť ich ako vaječné výrobky.
(3)
Tieto opatrenia mali pozitívny dosah na trh s násadovými vajcami, aj na trh s vajcami všeobecne. Prijatie mimoriadnych opatrení na podporu trhu v zmysle článku 14 nariadenia (EHS) č. 2771/75 a poskytnutie pomoci, ktorá umožnila kompenzáciu časti hospodárskych strát spôsobených pri premene násadových vajec na vaječné výrobky, je teda opodstatnené.
(4)
Opatrenia naplánované v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
1. Používanie kódu NC 0407 00 19 na premenu násadových vajec, ktorá sa uskutočnila v období od 1. marca do 31. marca 2003 na základe rozhodnutia holandských úradov v dôsledku uplatnenia rozhodnutia 2003/153/ES, sa pokladá za mimoriadne opatrenie na podporu trhu v zmysle článku 14 nariadenia (EHS) č. 2771/75.
2. V zmysle opatrenia uvedeného v odseku 1 sa poskytuje náhrada 0,081 EUR za každé násadové vajce pre maximálne 37 040 000 vajec.
Článok 2
Toto nariadenie nadobúda účinnosť v tretí deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 7. júla 2004